Iemand wat namens ons ons saak by God behartig (Middelaar) - www.bybelkennis.co.za
Sonde het daarvoor gesorg dat die verhouding tussen God en mens heeltemal skeefgeloop het. Mense het so onrein geword dat hulle nie in die rein en heilige teenwoordigheid van God kon kom nie. Daar was geen manier waarop mense weer die probleme wat hulle met hulle sonde tussen hulle en God geskep het, kon regmaak nie. Dit is waarom Iemand nodig was om in die middel van die mens en God te kom staan. Jesus het dit kom doen en was so ons middelaar. Hy het die dinge wat verkeerd geloop het tussen mense en God kom regmaak. Hy kon dit doen, want Hy was die Seun van God wat toegang gehad het tot God, iets wat sondige mense nie het nie. Tog was Hy ook mens wat verstaan het hoe mense is. So kon Hy namens mense met God praat en hoor wat gedoen moet word om alles weer reg te stel sodat mense weer God se kinders kon word. Jesus het nie net by God gehoor wat nodig was om alles weer reg te maak nie. Hy het ook die prys betaal wat nodig was. Mense wat nie na God luister nie en sy liefde in sy gesig teruggooi, verdien die dood. Jesus het daardie prys as middelaar in ons plek betaal.
As Jesus nie in die middel tussen ons en God kom staan het en ons hande weer in God se hande kom sit het nie, sou daar vir ons geen pad terug na God toe gewees het nie. Dan sou ons maar in ons sonde gesterf het.
Laaste 7 Dae: 7,583
Laaste 30 Dae: 23,820
Laaste 365 Dae: 294,254